**ZMLUVA O DIELO**

##### uzavretá podľa § 536 a nasl. zákona č. 513/1991 Zb. v znení neskorších predpisov Obchodný zákonník

(ďalej len "Zmluva")

1. **Zmluvné strany**

**Objednávateľ: VAS s.r.o.**

Sídlo: Mojšova Lúčka, 011 76 Žilina

Štatutárny zástupca: Ing. Alexandra Krajčíová Orčíková - konateľka

IČO: 31 587 666

IČ DPH: SK 20 20 44 38 10

Číslo účtu v tvare IBAN: SK90 7500 0000 0040 0419 3055 (ČSOB a.s.)

Osoba oprávnená rokovať vo veciach technických: Ing. Vladimír Laluha

Kontakt: 0903 527 783, vyroba@vas-ml.sk

(ďalej len "Objednávateľ")

**Zhotoviteľ:**

Sídlo:

Štatutárny zástupca:

IČO:

IČ DPH:

Číslo účtu v tvare IBAN:

Osoba oprávnená rokovať

* vo veciach zmluvných:
* vo veciach technických:

Kontakt:

(ďalej len "Zhotoviteľ")

**Preambula**

Táto Zmluva o dielo (ďalej aj ako „Zmluva“) sa uzatvára ako výsledok verejného obstarávania v zmysle zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov, ktoré bolo vyhlásené ako zákazka s nízkou hodnotou.

1. **Predmet Zmluvy**
	1. Zhotoviteľ sa zaväzuje vykonať vo vlastnom mene a na vlastnú zodpovednosť stavebné práce a dodávku materiálov na stavbe „**Implementácia opatrení z energetických auditov – stavebné práce**“ (ďalej len "Dielo") za podmienok dohodnutých v Zmluve a Dielo odovzdať Objednávateľovi.
	2. Zhotoviteľ vyhlasuje, že je oprávnený a odborne spôsobilý vykonať Dielo.
	3. Zhotoviteľ znáša nebezpečenstvo škody na Diele až do jeho odovzdania a prevzatia Objednávateľom.
	4. Zhotoviteľ preveril s riadnou odbornou starostlivosťou všetky technické, personálne a organizačné podmienky vykonania diela, ako i pokyny a veci prevzaté od Objednávateľa, aby vylúčil objavenie potreby naviac prác alebo okolností, ktoré by znemožnili včasné a riadne vykonanie diela, t.j. odovzdanie diela v termíne a cene podľa tejto zmluvy. Zhotoviteľ súčasne pred podpisom tejto zmluvy potvrdzuje, že je predmet zmluvy vykonateľný a zhotoviteľ včas splnil záväzky podľa tejto zmluvy a za cenu v nej uvedenú
	5. Objednávateľ sa zaväzuje, že riadne dokončené Dielo bez vád a nedorobkov prevezme, zaplatí za jeho zhotovenie dohodnutú cenu a poskytne Zhotoviteľovi dohodnutú súčinnosť.
	6. Predmet plnenia musí byť zrealizovaný v súlade s Projektovou dokumentáciou v rozsahu oceneného výkazu výmer, ktorý tvorí Prílohu č. 1 tejto Zmluvy.
	7. Miestom realizácie Diela je **VAS s.r.o., Mojšova Lúčka, 011 76 Žilina.**
2. **Cena za Dielo**
	1. Cena za Dielo je stanovená podľa § 3 zákona č. 18/1996 Z. z. o cenách v znení neskorších predpisov, vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách:

**Cena bez DPH EUR**

**Suma DPH EUR**

**Cena s DPH EUR**

* 1. Cena za Dielo je zaokrúhlená na dve desatinné miesta a je stanovená na základe **oceneného výkazu výmer**, Projektovej dokumentácie a súťažných podkladov. Všade, kde sa v Zmluve spomína cena za Dielo, má sa tým na mysli cena Diela vrátane DPH.
	2. Cena za Dielo je cena maximálna a zahŕňa náklady na splnenie všetkých zmluvných záväzkov Zhotoviteľa vyplývajúcich zo Zmluvy, ako aj náhradu akýchkoľvek nákladov alebo výdavkov Zhotoviteľa vynaložených na riadne vykonanie a odovzdanie Diela Objednávateľovi tak, aby bolo Dielo užívania schopné vrátane dopravných nákladov, skladného, nákladov na vypracovanie dokumentácie skutočnej realizácie Diela, prípravných stavebných prác, nákladov na vybudovanie, prevádzku, údržbu a vypratanie staveniska, odvoz a likvidáciu stavebného odpadu a pod.
	3. Ceny a sadzby uvedené v ocenenom výkaze výmer zahŕňajú cenu prác popísaných v jednotlivých položkách v nadväznosti na technické špecifikácie vrátane všetkých nákladov a výdavkov, ktoré sa vyžadujú a môžu súvisieť s úplnou realizáciou Diela, vrátane dočasných diel, materiálu, dodávky, montáže, všetkých skúšok, dočasných prác, zriadenia prístupu na stavenisko, poplatkov, všetkých rizík, záväzkov a povinností konkrétne uvedených alebo nepriamo vyplývajúcich z dokumentov a obhliadky staveniska, na ktorých je ponuka založená. Má sa za to, že zriaďovacie náklady Zhotoviteľa, zisk a režijné náklady a podobné poplatky sú rozložené rovnomerne vo všetkých jednotkových sadzbách.
	4. Jednotkové ceny sú považované za konečné a platné počas celej doby realizácie Diela. Jednotkové ceny za výkony, práce a dodávky uvedené v rozpočte zaväzujú Zhotoviteľa a platia počas trvania Zmluvy.
	5. K zmene ceny môže dôjsť:
		1. pri zmene zákonnej sadzby DPH,
		2. pre zmene colných poplatkov a dovoznej prirážky, a to len u výrobkov a prác, ktoré nie sú dostupné na území SR, prípadne pri výhodnosti dovozu oproti domácej ponuke. Toto musí Zhotoviteľ preukázať.
		3. pri splnení podmienok na zmenu zmluvy v zmysle § 18 Zákona č. 343/2015 o verejnom obstarávaní v znení neskorších predpisov
1. **Platobné podmienky**
	1. Objednávateľ bude uhrádzať cenu za Dielo nasledovne:

4.1.1 na základe 1. faktúry, ktorú je Zhotoviteľ oprávnený vystaviť na konci mesiaca, počas ktorého objem stavebných prác a dodávok dosiahne 95% zazmluvnenej ceny Diela,

4.1.2 na základe konečnej faktúry vo výške 5% ceny Diela, ktorú je Zhotoviteľ oprávnený vystaviť po dokončení Diela, na základe Protokolu o odovzdaní a prevzatí Diela, v ktorom bude uvedené, že Objednávateľ Dielo preberá.

* 1. Zhotoviteľ je povinný vypracovať jedenkrát mesačne, najneskôr do piateho dňa nasledujúceho kalendárneho mesiaca súpis vykonaných prác a dodávok a predložiť Objednávateľovi k odsúhlaseniu, a to v rozsahu, ako je špecifikovaná cena za Dielo. Súčasťou súpisu vykonaných prác a dodávok musí byť zisťovací protokol a fotodokumentácia zrealizovaných prác, a to obzvlášť detailne zachytených konštrukcií, ktoré sú ďalšími prácami zakryté v rozsahu min. 10 digitálnych fotografií na CD/DVD. Súpis prác bude vyhotovený v súlade s oceneným výkazom výmer, ktorý je prílohou tejto Zmluvy a bude obsahovať názvy objektov, položiek, jednotkové ceny zaokrúhlené na dve desatinné miesta. Poverený zamestnanec (Vladimír Laluha) najneskôr do piatich pracovných dní od doručenia súpisu vykonaných prác a zisťovacieho protokolu predmetný súpis vykonaných prác a zisťovací protokol odsúhlasí alebo vráti Zhotoviteľovi na prepracovanie. V prípade vrátenia súpisu vykonaných prác a zisťovacieho protokolu povereným zamestnancom (Vladimír Laluha) Zhotoviteľovi, prepracuje Zhotoviteľ predmetné podklady v zmysle pokynov povereného zamestnanca (Vladimír Laluha) a predloží ich na odsúhlasenie Objednávateľovi.
	2. Zhotoviteľ predloží Objednávateľovi faktúru vrátane príloh v štyroch vyhotoveniach v písomnej forme na adresu Objednávateľa uvedenú v záhlaví Zmluvy, pričom za deň doručenia sa považuje doručenie písomnej faktúry Objednávateľovi.
	3. Faktúra musí obsahovať:
* všetky náležitosti v zmysle platnej legislatívy,
* odkaz na zmluvu, na základe ktorej je vystavená,
* fakturované sumy zaokrúhlené na 2 desatinné miesta,
* názov projektu a kód projektu, ktorý Objednávateľ poskytne Zhotoviteľovi po nadobudnutí účinnosti tejto Zmluvy v nadväznosti na spolufinancovanie Diela z prostriedkov EÚ,
* ďalšie náležitosti, ktoré Objednávateľ oznámi Zhotoviteľovi kedykoľvek počas účinnosti tejto Zmluvy v nadväznosti na spolufinancovanie Diela z prostriedkov EÚ.
	1. K faktúre je Zhotoviteľ povinný doložiť prílohy, a to najmä:
* schválený súpis vykonaných prác – textový tlačený dokument,
* schválený súpis vykonaných prác na CD/DVD vo formáte .xls / .xlsx
* CD/DVD s fotodokumentáciou,
* podpornú dokumentáciu k fakturovaným položkám (napr. vážne lístky k odpadom, montážne listy, revízne správy a pod.)
* ďalšie prílohy, ktoré budú vyžadované v nadväznosti na spolufinancovanie Diela z prostriedkov EÚ zo strany Poskytovateľa nenávratného finančného príspevku.
	1. Konečná faktúra, vystavená na základe bodu 4.1.2, bude okrem príloh uvedených v bode 4.5 obsahovať aj:
* Protokol o odovzdaní a prevzatí Diela podpísaný oboma zmluvnými stranami s uvedením dátumu odovzdania a prevzatia a vyhlásenia, že Objednávateľ Dielo preberá;
* vyúčtovanie celého rozsahu prác tvoriacich predmet Zmluvy – na základe schválených súpisov prác;
* vyúčtovanie všetkých zmluvných pokút, ako aj oprávnených zákonných a zmluvných nárokov Objednávateľa na náhradu škody, vyúčtovanie nárokov na náhradu zvýšených nákladov spôsobených Objednávateľovi činnosťou Zhotoviteľa;
* vyúčtovanie prípadných služieb a prác naviac, ktoré Objednávateľ Zhotoviteľovi poskytol, resp. pre Zhotoviteľa vykonal počas realizácie Diela.
	1. Lehota splatnosti faktúry je 60 dní a začína plynúť deň po jej doručení Objednávateľovi. V prípade, ak faktúra Zhotoviteľa nebude obsahovať náležitosti v zmysle bodov 4.4 - 4.6 tohto článku, je Objednávateľ oprávnený vrátiť ju Zhotoviteľovi na prepracovanie s tým, že nová lehota splatnosti faktúry začína plynúť dňom doručenia opravenej faktúry.
	2. Faktúry, ktoré si bude Objednávateľ nárokovať na úhradu v rámci príslušnej Zmluvy o poskytnutí NFP systémom predfinancovania, budú uhradené Zhotoviteľovi bezodkladne, najneskôr do 5 pracovných dní od pripísania prostriedkov na účet Objednávateľa. V prípade neuhradenia faktúr v lehote splatnosti z dôvodu nepripísania finančných prostriedkov NFP na bankový účet Objednávateľa nie je Zhotoviteľ oprávnený prerušiť vykonávanie Diela a je povinný pokračovať v realizácii Diela v súlade s ustanoveniami tejto Zluvy.
	3. Zhotoviteľ má nárok na zaplatenie výlučne skutočne zrealizovaných prác, ktoré sú v súlade s Projektovou dokumentáciou v rozsahu oceneného výkazu výmer.
1. **Čas plnenia**
	1. Zhotoviteľ sa zaväzuje:
2. prevziať stavenisko na základe výzvy Objednávateľa na plnenie predmetu Zmluvy do 7 pracovných dní od doručenia výzvy;
3. realizovať stavebné práce a odovzdať Dielo do 6 mesiacov odo dňa prevzatia staveniska
4. uvoľniť stavenisko do 7 dní po odovzdaní Diela Objednávateľovi, ak sa zmluvné strany nedohodnú inak.
	1. V prípade porušenia povinností uvedených v bode 5.1 písm. a) a c) Zmluvy má Objednávateľ nárok na zaplatenie zmluvnej pokuty vo výške 5 000 € (slovom tisíc eur) za každý deň omeškania.
5. **Realizácia Diela**
	1. Zhotoviteľ sa zaväzuje zhotoviť Dielo podľa tejto Zmluvy, Projektovej dokumentácie, odovzdaných podkladov pre plnenie Zmluvy, technických a právnych predpisov a slovenských technických noriem, prípadne ISO tak, aby slúžilo k určenému účelu a spĺňalo všetky podmienky pre získanie právoplatného kolaudačného rozhodnutia bez vád a nedorobkov. Osoby a všetky veci povahy hmotnej, ako i právnej, ktoré sú nutné a potrebné k riadnemu splneniu záväzku Zhotoviteľa podľa tejto Zmluvy, je povinný zabezpečiť Zhotoviteľ na vlastné náklady a nebezpečenstvo, ak sa zmluvné strany nedohodnú inak.
	2. Zhotoviteľ je povinný zabudovať materiál a výrobky I. triedy kvality s predpísanou dobou záruky, skúškami a atestmi. Prípadné zmeny musia byť vopred odsúhlasené Objednávateľom písomnou formou. Nie je prípustné používanie technológií, ktoré sú v rozpore s platnými technickými, bezpečnostnými alebo hygienickými predpismi a normami všeobecnými i rezortnými. Je zakázané používať drobnú i veľkú mechanizáciu pre montážne i stavebné práce, ktorá bola rôzne, prípadne neodborne upravovaná, nie sú pre ňu vypracované technické a technologické predpisy a jej prevádzkovaním by mohli byť porušené predpisy bezpečnostné, hygienické a o ochrane zdravia, resp. by mohlo dôjsť k zhoršeniu životného prostredia.
	3. Zhotoviteľ je povinný pred začatím realizácie Diela zabezpečiť pre svojich pracovníkov všetky potrebné školenia a testy na bezpečnosť a ochranu zdravia pri práci. Zhotoviteľ zodpovedá za bezpečnosť a ochranu zdravia svojich pracovníkov a dodržiavanie všetkých povinností pri realizácii Diela v súlade s vyhláškou č. 147/2013 Z. z. o bezpečnosti práce a technických zariadení pri stavebných prácach, nariadením vlády SR č. 396/2006 Z. z. o minimálnych bezpečnostných a zdravotných požiadavkách na stavenisko a ďalšími záväznými predpismi. Pri realizácii Diela je Zhotoviteľ povinný dodržiavať všetky záväzné predpisy o ochrane zdravia a bezpečnosti pri práci, o ochrane životného prostredia, ako aj ďalšie všeobecne záväzné právne predpisy vzťahujúce sa na realizáciu Diela. Zhotoviteľ berie na vedomie, že časť prác môže byť vykonávaná za plnej prevádzky Objednávateľa a zaväzuje sa zabezpečiť a označiť stavbu tak, aby nedošlo k úrazu zamestnancov Objednávateľa.
	4. Zhotoviteľ je povinný zabezpečiť prítomnosť kompetentného zástupcu na stavenisku počas celej doby realizácie Diela.
	5. Zhotoviteľ určuje *..........................................* ako osobu zodpovednú za vytvorenie podmienok BOZP na stavenisku a zároveň určuje *....................................* ako hlavného koordinátora činnosti. Zhotoviteľ sa zaväzuje oznámiť Objednávateľovi zmeny uvedených osôb bez zbytočného odkladu písomnou formou.
	6. Objednávateľ poveruje funkciou povereného zamestnanca *Vladimíra Laluhu* a Zhotoviteľ poveruje funkciou stavbyvedúceho............................................ Zmluvné strany sa zaväzujú vzájomne si oznámiť zmeny uvedených osôb bez zbytočného odkladu písomnou formou.
	7. Objednávateľ je oprávnený podať námietky proti nasadeniu personálu, ktorý podľa jeho názoru nie je dostatočne kvalifikovaný, jeho správanie na stavbe je nevhodné, narúša dobré mravy a nedodržiava a nekoná v súlade s pokynmi Objednávateľa a prikázať Zhotoviteľovi, aby tento personál stiahol a nahradil ho novým. Zhotoviteľ je povinný tento pokyn zrealizovať, v opačnom prípade má Objednávateľ právo postupovať podľa článku 14 tejto Zmluvy.
	8. Od začatia svojich výkonov až po ich prevzatie Objednávateľom znáša zodpovednosť za ich ochranu Zhotoviteľ. V prípade poškodenia alebo zničenia už vykonaných prác pred ich prevzatím je Zhotoviteľ povinný ich bezodkladne opraviť alebo nahradiť na vlastné náklady tak, aby boli pri odovzdaní a prevzatí Diela v bezchybnom stave a v úplnom súlade so zmluvnými podmienkami a nariadeniami Objednávateľa.
	9. Zhotoviteľ sa zaväzuje, že jeho pracovníci budú nosiť oblečenie zreteľne označené firemnou značkou tak, aby mal Objednávateľ prehľad o ľuďoch pohybujúcich sa v rámci staveniska. Zhotoviteľ sa tiež zaväzuje, že jeho pracovníci budú nosiť ochranné pracovné pomôcky v súlade s predpismi BOZP. V prípade zistenia nedostatkov podľa tohto bodu je Objednávateľ oprávnený požadovať zmluvnú pokutu vo výške 2 000 € (slovom dvetisíc eur) za každého pracovníka a každý nedostatok. Objednávateľ je oprávnený vystaviť predpis na uhradenie zmluvnej pokuty a Zhotoviteľ je povinný tento predpis zaplatiť, resp. Objednávateľ je oprávnený hodnotu zmluvnej pokuty v súlade s vystaveným predpisom jednostranne započítať s pohľadávkou Zhotoviteľa. Firemnou značkou neoznačeného pracovníka má Objednávateľ taktiež právo vykázať zo stavby.
	10. Stavbyvedúci má právo a povinnosť na pokyn Objednávateľa kedykoľvek vyzvať pracovníkov Zhotoviteľa a pracovníkov jeho subdodávateľov k uskutočneniu skúšky na prítomnosť alkoholu alebo inej omamnej látky; v prípade jej pozitívneho výsledku, resp. odmietnutia vykonania skúšky má Objednávateľ právo okamžite vypovedať a trvale zakázať vstup na pracovisko dotknutému pracovníkovi Zhotoviteľa. Okrem toho má Objednávateľ právo uplatniť si u Zhotoviteľa zmluvnú pokutu vo výške 2 000 € (slovom: dvetisíc eur) za každý pozitívny výsledok skúšky na prítomnosť alkoholu alebo inej omamnej látky, resp. odmietnutia podrobiť sa tejto skúške, ako aj v prípade, že pracovníci Zhotoviteľa na stavenisku hrubo porušujú dobré mravy a pravidlá medziľudského správania sa (napr. napadnutie, pokus o napadnutie pracovníka Objednávateľa, resp. iných pracovníkov v areáli staveniska, pokus o krádež, ničenie majetku a pod.). V prípade zistenia takéhoto stavu je Objednávateľ oprávnený vystaviť predpis na uhradenie zmluvnej pokuty a Zhotoviteľ je povinný pokutu zaplatiť, resp. Objednávateľ je oprávnený hodnotu zmluvnej pokuty v súlade s vystaveným predpisom jednostranne započítať s pohľadávkou Zhotoviteľa. Zaplatením zmluvnej pokuty nie je dotknutý nárok Objednávateľa na náhradu škody.
	11. Zhotoviteľ je oprávnený použiť na zhotovenie Diela subdodávateľov, pričom podiel prác subdodávateľmi nesmie presiahnuť 50%. Zoznam subdodávateľov Zhotoviteľa tvorí Prílohu č. 2 tejto Zmluvy. V prípade zmeny subdodávateľa je Zhotoviteľ povinný túto skutočnosť bezodkladne oznámiť Objednávateľovi. Objednávateľ je povinný do 5 pracovných dní písomne sa vyjadriť k oznámeniu o zmene subdodávateľa. Ak sa v uvedenej lehote nevyjadrí, má sa za to, že zmenu subdodávateľa schválil. V prípade, ak Objednávateľ s osobou subdodávateľa nesúhlasí, Zhotoviteľ nie je oprávnený prostredníctvom neho vykonávať Dielo. V prípade, ak Zhotoviteľ realizuje Dielo prostredníctvom subdodávateľov, zodpovedá akoby Dielo vykonával sám.
	12. Objednávateľ môže kedykoľvek požiadať Zhotoviteľa, aby bezodkladne odvolal svojho subdodávateľa v prípade, že tento nevie hodnoverne preukázať svoju odbornú spôsobilosť, alebo je nedbanlivý v riadnom plnení svojich zmluvných alebo zákonných povinností. Objednávateľ je povinný upozorniť Zhotoviteľa na porušenie povinností alebo správanie jeho subdodávateľa a poskytnúť mu primeranú lehotu na zabezpečenie nápravy. Ak v stanovenej lehote nedôjde k náprave, je Objednávateľ oprávnený využiť právo podľa prvej vety tohto bodu. Odvolaný subdodávateľ bude Zhotoviteľom čo najskôr nahradený iným subdodávateľom. Odvolaním subdodávateľa nebudú zmenené termíny dokončenia Diela, ani zmluvná cena. Všetky náklady spojené so zabezpečením nového subdodávateľa znáša Zhotoviteľ.
	13. Objednávateľ je povinný odovzdať Zhotoviteľovi stavenisko bez práv tretích osôb znemožňujúcich alebo obmedzujúcich realizáciu Diela riadne a včas.
	14. Zhotoviteľ je povinný pri realizácii Diela dodržiavať všetky podmienky stavebného povolenia, ako aj všetkých vyjadrení a rozhodnutí orgánov štátnej správy a iných organizácií, ktoré sú súčasťou riadnej Projektovej dokumentácie a bude znášať prípadné vzniknuté škody vyplývajúce z nerešpektovania požiadaviek a pokynov uvedených v predmetných vyjadreniach a/alebo rozhodnutiach.
	15. Zhotoviteľ je povinný dôkladne sa oboznámiť s projektom pred uzavretím Zmluvy o dielo. V prípade potreby naviac prác sa další postup riadi ustanoveniami § 18 Zákona o verejnom obstarávaní č. 343/2015 Z.z.
	16. Nesúlady, viacznačnosti a prípadné námietky Zhotoviteľa objasní Objednávateľ. Rozhodnutia Objednávateľa sú pre Zhotoviteľa záväzné. Ak Zhotoviteľ s rozhodnutiami Objednávateľa nebude súhlasiť, je povinný to bezodkladne písomne oznámiť Objednávateľovi.
	17. Zhotoviteľ je povinný zabezpečiť vytýčenie inžinierskych sietí na vlastné náklady.
	18. Zhotoviteľ zodpovedá za primeraný poriadok a čistotu na stavenisku a je povinný odstraňovať na svoje náklady odpady a nečistoty vzniknuté jeho prácami v súlade s príslušnými právnymi predpismi. Zhotoviteľ je povinný zabezpečiť prevádzkové, sociálne a výrobné priestory na zriadenie staveniska na vlastné náklady.
	19. Pred začatím realizácie Diela a v súvislosti s odovzdaním staveniska, resp. i počas realizácie Diela, ako aj po skončení realizácie Diela Zhotoviteľ vyhotoví záznam a fotodokumentáciu o pôvodnom stave komunikácií, povrchu územia, základov na stavenisku, odvodňovacích objektov, rozvodov, káblov, kanálov a ostatných inžinierskych sietí, ako aj okolitých stavieb, a to tak, aby sa po skončení realizácie Diela dal preukázateľne, prehľadne a jednoznačne porovnať stav týchto objektov pred realizáciou Diela a po skončení realizácie Diela. Pasportizáciu Zhotoviteľ odovzdá Objednávateľovi do 10 dní od prevzatia staveniska a následne ku dňu odovzdania a prevzatia Diela.
	20. Všetky dočasné zariadenia, dodávka médií, stavebné mechanizmy a nástroje, dočasné stavebné materiály, palivá a všetko nevyhnutné na správne vykonanie prác bude dodané, nainštalované a správne a bezpečne prevádzkované Zhotoviteľom ako súčasť zhotovovania Diela podľa Zmluvy. Náklady sú súčasťou zmluvnej ceny.
	21. Zhotoviteľ zodpovedá za všetky škody na stavbe, zariadeniach, pozemkoch a veciach, ako aj vzniknuté tretím osobám pri realizácii prác. Zhotoviteľ sa zaväzuje, že akúkoľvek ním spôsobenú škodu alebo zapríčinenú škodu pri realizácii Diela odstráni tak, že uvedie poškodenú časť do pôvodného stavu alebo zaplatí náhradu škody v plnej výške.
	22. Zhotoviteľ je povinný na požiadanie Objednávateľa predložiť všetky výkresy, vzorky materiálov a iné podklady súvisiace s vykonávaním Diela vrátane výsledkov kontrol kvality – atesty.
	23. Zhotoviteľ nie je oprávnený vykonať akékoľvek zmeny prác bez príkazu Objednávateľa.
	24. V prípade, ak Zhotoviteľ považuje pokyny Objednávateľa za neoprávnené alebo neúčelné, musí uplatniť svoje výhrady zápisom v stavebnom denníku. Pokyny musí na opätovné požiadanie vykonať, pokiaľ nie sú v rozpore s príslušnými technologickými postupmi alebo neodporujú právnym predpisom alebo nariadeniam subjektov verejnej správy.
	25. Objednávateľ bude organizovať kontrolné dni na stavbe minimálne jedenkrát mesačne za účasti zainteresovaných subjektov.
	26. Všetky materiály, stavebné diely a výrobky zabezpečované Zhotoviteľom musia byť dokladované certifikátmi zhody v zmysle zákona č. 133/2013 Z. z. o stavebných výrobkoch. Tie materiály, stavebné diely a výrobky, ktoré tieto doklady nebudú mať, resp. nebudú zodpovedať zmluvne požadovaným skúškam, musí Zhotoviteľ na vlastné náklady odstrániť a nahradiť bezchybnými.
	27. Zhotoviteľ je povinný najneskôr 3 dni vopred, príp. v dohodnutých termínoch písomne vyzvať Objednávateľa na preverenie prác, ktoré budú v ďalšom pracovnom postupe zakryté, alebo sa stanú neprístupnými.
	28. Ak sa Objednávateľ na preverenie prác v stanovenej lehote nedostaví, je povinný znášať náklady dodatočného odkrytia a prípadne ďalšie náklady s tým spojené, ak také odkrytie požaduje. Výšku nákladov na toto odkrytie primerane určí Objednávateľ. Ak sa však pri dodatočnom odkrytí zistí, že práce neboli riadne vykonané, náklady dodatočného odkrytia a prípadné ďalšie následky s tým spojené znáša Zhotoviteľ.
	29. Zhotoviteľ je povinný bez meškania a písomne informovať Objednávateľa o vzniku akejkoľvek udalosti, ktorá bráni alebo sťažuje realizáciu Diela.
	30. Skutočnosť, že Objednávateľ skontroloval výkresy, výpočty, dodávky, vzorky a vykonané práce, nezbavuje Zhotoviteľa zodpovednosti za prípadné vady a nedorobky a vykonávanie potrebných kontrol tak, aby bolo zaručené riadne splnenie Zmluvy.
	31. Zhotoviteľ vyhlasuje, že
		* prečítal, preveril a pochopil všetky podmienky realizácie Diela a nemá k nim žiadne námietky,
		* všetky požadované výkony a stavebné práce sú mu jasné a nemá k nim žiadne námietky,
		* na základe svojich schopností, technického vybavenia a personálu je schopný realizovať Dielo bez vád, kompletne a funkčne podľa všetkých príslušných STN v stanovených termínoch a kvalite.
6. **Stavebný denník**
	1. Zhotoviteľ je povinný odo dňa prevzatia staveniska viesť stavebný denník v slovenskom jazyku, a to v originály a v dvoch kópiách. Do denníka sa zapisujú všetky skutočnosti rozhodujúce pre plnenie Zmluvy, najmä údaje o časovom postupe prác a ich kvalite, zdôvodnenie odchýlok vykonávaných prác od projektovej dokumentácie, údaje dôležité pre posúdenie hospodárnosti prác a údaje pre posúdenie prác orgánmi štátnej správy. Počas pracovnej doby musí byť denník na stavbe trvalo prístupný. Povinnosť viesť stavebný denník končí dňom odovzdania a prevzatia Diela.
	2. Záznamy v stavebnom denníku je oprávnený robiť stavbyvedúci, prípadne jeho zástupca a ich nadriadení. Okrem nich sú oprávnení robiť záznam: orgán štátneho stavebného dohľadu, prípadne iné príslušné orgány štátnej správy.
	3. Denné záznamy sa píšu do knihy s očíslovanými listami, jednak pevnými, jednak perforovanými pre dva oddeliteľné prepisy, ktoré sa číslujú zhodne s pevnými listami. Denné záznamy sa zapisujú zásadne v ten deň, keď sa práce vykonali alebo nastali okolnosti, ktoré sú predmetom zápisu. Len výnimočne sa tak môže urobiť v nasledujúci deň. Pri denných záznamoch sa nesmú vynechať voľné miesta.
	4. Ak Objednávateľ do piatich pracovných dní nepripojí svoje nesúhlasné stanovisko k vykonaným zápisom, pokladá sa to za jeho súhlas s obsahom.
7. **Zmenové konanie**
	1. Počas plnenia tejto Zmluvy môže ktorákoľvek zo zmluvných strán požiadať o zmenu, doplnenie alebo rozšírenie predmetu tejto Zmluvy (ďalej len „požiadavka na zmenu“). Požiadavka na zmenu sa doručí zodpovednému zástupcovi druhej zmluvnej strany a musí obsahovať najmä popis zmeny, jej dôvod a požadovaný termín zmeny.
	2. Zmena, ktorá by mala za následok zmenu rozsahu plnenia, termínu plnenia alebo ceny, môže byť realizovaná výlučne až po podpísaní písomného dodatku k tejto Zmluve, pričom podmienkou je odsúhlasenie takejto zmeny zo strany Poskytovateľa prostriedkov z fondov EÚ, s ktorým má Objednávateľ uzatvorenú zmluvu na spolufinancovanie Diela.
8. **Odovzdanie a prevzatie Diela**
	1. Predmetom odovzdania a prevzatia bude zrealizované Dielo podľa Projektovej dokumentácie v rozsahu oceneného výkazu výmer.
	2. Záväzok Zhotoviteľa zhotoviť Dielo je splnený odovzdaním a prevzatím Diela Objednávateľom v súlade s týmto článkom Zmluvy.
	3. Prevzatím Diela Objednávateľom prechádza nebezpečenstvo škody na Diele na Objednávateľa.
	4. Zhotoviteľ je povinný minimálne 10 dní vopred písomne oznámiť Objednávateľovi, kedy bude Dielo pripravené na odovzdanie a prevzatie.
	5. Zhotoviteľ je povinný odovzdať Objednávateľovi v preberacom konaní:
		1. 3 x projektovú dokumentáciu skutočného vyhotovenia,
		2. zoznam odchýlok s ich stručným odôvodnením,
		3. zápisnice a osvedčenia o vykonaných skúškach použitých materiálov,
		4. zápisnice o preverení prác a konštrukcií v priebehu zakrývania prác,
		5. vyhlásenia zhody a certifikáty zabudovaných materiálov,
		6. stavebný denník,
		7. doklad o naložení s odpadmi,
		8. návody na použitie zabudovaných zariadení.
	6. Neodovzdanie ktoréhokoľvek z dokladov uvedených v bode 9.5 je dôvodom na odmietnutie prevzatia Diela Objednávateľom.
	7. O odovzdaní a prevzatí Diela spíšu zmluvné strany Protokol o odovzdaní a prevzatí Diela, ktorý bude obsahovať:
		1. základné údaje o Diele,
		2. zhodnotenie akosti zhotoveného Diela,
		3. súpis zistených vád a nedorobkov,
		4. lehoty na odstránenie vád a nedorobkov,
		5. zoznam odovzdaných dokladov,
		6. prehlásenie o odovzdaní Diela Zhotoviteľom a jeho prevzatí Objednávateľom,
		7. konštatovanie, že dňom odovzdania začína plynúť záručná doba a dĺžku jej trvania,
		8. prípadný termín, do ktorého je Zhotoviteľ povinný vyprázdniť stavenisko,
		9. dátum prevzatia Diela,
		10. podpisy oprávnených osôb.
	8. V prípade výskytu vád (s výnimkou drobných vád a nedorobkov, ktoré sami osebe, ani v spojení s inými nebránia a nesťažujú užívanie Diela a neznižujú jeho hodnotu) nie je Objednávateľ povinný Dielo prevziať.
	9. Vlastnícke právo k Dielu prechádza na Objednávateľa jeho protokolárnym odovzdaním.
9. **Zodpovednosť za vady Diela a záručná doba**
	1. Zhotoviteľ zodpovedá za to, že Dielo má v čase jeho odovzdania Objednávateľovi dohodnuté vlastnosti, že spĺňa všetky technické a ekonomické parametre, že Dielo bolo vykonané podľa osvedčených technologických postupov a podľa záväzných technických noriem, v súlade s hygienickými, ekologickými, protipožiarnymi, bezpečnostnými a stavebnými predpismi. Zhotoviteľ zodpovedá za to, že Dielo nemá žiadne vady.
	2. Záručná doba na Dielo je 60 mesiacov. Záručná doba začína plynúť dňom podpísania Protokolu o odovzdaní a prevzatí Diela.
	3. Zhotoviteľ je povinný nastúpiť na odstránenie reklamovaných vád:
* do 24 hodín pri vadách brániacich užívaniu Diela alebo vadách, pri ktorých hrozí bezprostredné riziko nebezpečenstva škody na zdraví, živote alebo majetku,
* do 3 pracovných dní pri ostatných vadách.
	1. Zhotoviteľ je povinný odstrániť reklamované vady v lehote 5 dní, ak je to technologicky možné, ak sa zmluvné strany nedohodnú inak.
	2. Vady Diela reklamované u Zhotoviteľa v záručnej dobe je Zhotoviteľ povinný odstrániť bezodplatne, pokiaľ vznikli v dôsledku porušenia povinností Zhotoviteľa. Ak vady vznikli z iného dôvodu, Zhotoviteľ ich odstráni za úhradu.
	3. V prípade, ak by odstránenie vady bolo spojené s neúmerne vysokými nákladmi a vada by nebránila užívaniu Diela, zmluvné strany sa môžu dohodnúť na primeranej zľave z ceny Diela bez odstránenia reklamovanej vady.
	4. Zhotoviteľ je povinný bez zbytočného odkladu odstrániť aj také vady, za vznik ktorých popiera zodpovednosť a ktorých odstránenie neznesie odklad.
	5. Stavebný materiál, resp. realizované časti Diela prechádzajú do vlastníctva Objednávateľa na základe Protokolu o odovzdaní a prevzatí Diela. Tým však Objednávateľ nepreberá na seba zodpovednosť za vady zabudovaného materiálu a stavebných prác.
	6. Objednávateľ oznámi Zhotoviteľovi bez zbytočného odkladu vady Diela, ktoré sa objavili počas vykonávania Diela, pri odovzdaní a prevzatí Diela a počas záručnej doby.
	7. V prípade, ak Zhotoviteľ nezačne s odstraňovaním vady alebo neodstráni vady riadne a včas, má Objednávateľ nárok na zaplatenie zmluvnej pokuty vo výške 1 000 € (slovom jedentisíc eur) za každý začatý deň omeškania. Objednávateľ má zároveň nárok na náhradu škody prevyšujúcu zmluvnú pokutu.
	8. V prípade, ak Zhotoviteľ neodstraňuje oznámené vady riadne a včas, alebo ak Zhotoviteľ začne odstraňovať, ale neodstraňuje ich riadne, resp. Objednávateľ predpokladá, že vady nebudú odstránené riadne a včas, má Objednávateľ právo vady odstrániť sám alebo ich nechať odstrániť treťou osobou na náklady Zhotoviteľa. V takomto prípade nie je Objednávateľ viazaný cenami uvedenými v ocenenom výkaze výmer.
	9. Uplatnením nárokov z vád Diela nie je dotknutý nárok Objednávateľa na náhradu škody.
1. **Zmluvné pokuty a náhrada škody**
	1. V prípade:
		1. nedodržania termínu zhotovenia Diela,
		2. omeškania Zhotoviteľa s riadnym a včasným protokolárnym odovzdaním Diela

má Objednávateľ nárok na zaplatenie zmluvnej pokuty vo výške 0,1 % z ceny Diela za každý deň omeškania.

* 1. V prípade, ak Zhotoviteľ bez písomného súhlasu Objednávateľa nedodrží projekt, túto Zmluvu alebo akúkoľvek jej prílohu, použije iný stavebný materiál, iné stavebné postupy, má Objednávateľ nárok na zaplatenie zmluvnej pokuty vo výške 1 000 € za každé takéto porušenie Zmluvy. Zaplatením zmluvnej pokuty nie je dotknutý nárok Objednávateľa na náhradu škodu a uplatnenie si ďalšieho postupu podľa ustanovení tejto Zmluvy.
	2. V prípade porušenia povinnosti Zhotoviteľa oznámiť Objednávateľovi zmenu subdodávateľa podľa bodu 6.13 Zmluvy má Objednávateľ nárok na zaplatenie zmluvnej pokuty vo výške 1 000 € za každé porušenie tejto povinnosti.
	3. V prípade akéhokoľvek porušenia povinnosti Zhotoviteľa podľa tejto Zmluvy má Objednávateľ nárok na zaplatenie zmluvnej pokuty vo výške 500 €, ak nie je ustanovená osobitná výška.
	4. Zaplatením zmluvnej pokuty nie je dotknutý nárok Objednávateľa na náhradu škody. Objednávateľ má nárok na náhradu škody presahujúcu výšku zmluvnej pokuty.
	5. Zaplatením zmluvnej pokuty sa Zhotoviteľ nezbavuje svojej povinnosti riadne splniť svoj záväzok zo Zmluvy.
	6. Každá zo zmluvných strán má nárok na náhradu škody vzniknutej v dôsledku porušenia zmluvného záväzku druhou zmluvnou stranou, a to v zmysle § 373 a nasl. Obchodného zákonníka. Jej výška bude vzájomne prerokovaná. Za škodu sa považujú aj sankcie uplatnené voči Objednávateľovi zo strany Poskytovateľa nenávratného finančného príspevku alebo oprávneného orgánu v podobe nezrovnalostí, zneoprávnenia výdavkov vynaložených na realizáciu Diela alebo vyplynuvšie z nedodržania harmonogramu realizácie projektu v nadväznosti na nedodržanie termínu realizácie Diela podľa bodu 5.2, bod b) tejto Zmluvy, a to uplatnené voči Objednávateľovi kedykoľvek počas platnosti a účinnosti Zmluvy o poskytnutí nenávratného finančného príspevku.
1. **Vyššia moc**
	1. Zmluvné strany budú oslobodené od zodpovednosti za neplnenie svojich záväzkov vyplývajúcich z tejto Zmluvy, pokiaľ takéto neplnenie je zavinené pôsobením vyššej moci. Vyššou mocou sa rozumejú najmä požiar, zemetrasenie, havária, štrajk, embargo, administratívne opatrenia štátu a iné také udalosti, ktoré zmluvné strany nemohli za normálnych okolností predvídať, a ktorým nemohli pri použití obvyklých prostriedkov a opatrení zabrániť.
	2. O začatí, ako aj o pominutí pôsobenia vyššej moci sú zmluvné strany povinné sa vzájomne bezodkladne písomne informovať. Oslobodenie od zodpovednosti za neplnenie predmetu Zmluvy trvá po dobu pôsobenia vyššej moci. Po uplynutí tejto doby sa zmluvné strany dohodnú na ďalšom postupe a prípadne na vzájomnom odstúpení od tejto Zmluvy.
2. **Ochrana informácií**
	1. Zmluvné strany budú zachovávať mlčanlivosť o dôverných informáciách získaných pri plnení záväzkov z tejto Zmluvy. Dôvernými informáciami sú informácie, ktoré niektorá zo zmluvných strán písomne alebo iným preukázateľným spôsobom označila ako dôverné informácie – s výnimkou informácií verejne známych, ako aj informácií získaných oprávnene inak ako od 2. zmluvnej strany. Povinnosť zachovávať mlčanlivosť trvá neobmedzene aj po ukončení Zmluvy.
	2. Zmluvné strany budú ochraňovať dôverné informácie druhej zmluvnej strany, a to s rovnakou starostlivosťou, ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti.
	3. Zmluvné strany sa budú bezodkladne písomne informovať o tom, že na základe zákona alebo na základe rozhodnutia príslušného orgánu im vznikla povinnosť zverejniť dôvernú informáciu druhej zmluvnej strany alebo jej časť.
3. **Odstúpenie od Zmluvy**
	1. Objednávateľ je oprávnený od Zmluvy alebo jej časti odstúpiť v prípade, ak
* Zhotoviteľ v dôsledku platobnej neschopnosti neuhradí platby svojim subdodávateľom,
* bol na majetok Zhotoviteľa podaný návrh na vyhlásenie konkurzu, návrh na povolenie reštrukturalizácie alebo návrh na vykonanie exekúcie - odstúpenie bude možné len v prípade, že na majetok Zhotoviteľa bude vyhlásený konkurz, reštrukturalizácia alebo bude prebiehať exekúcia,
* Zhotoviteľ nezhotovuje Dielo v požadovanej kvalite a v súlade so Zmluvou,
* Zhotoviteľ neprevzal stavenisko alebo mešká so začatím prác viac ako 15 pracovných dní,
	1. Zhotoviteľ môže od Zmluvy odstúpiť v prípade, ak
* je Objednávateľ v omeškaní so zaplatením ceny viac ako 30 dní,
* Objednávateľ neposkytuje Zhotoviteľovi požadovanú súčinnosť potrebnú na riadne a včasné vykonanie Diela ani do 30 dní po doručení písomného upozornenia Zhotoviteľa.
	1. Práce a dodávky vykonané ku dňu odstúpenia od Zmluvy sa vyúčtujú v preukázateľnom rozsahu podľa cien stanovených v Zmluve a jej prílohách.
	2. Odstúpením od Zmluvy sa Zmluva zrušuje ku dňu nasledujúcom po dni doručenia odstúpenia od Zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastočného plnenia zmluvných strán zrealizovaných v súlade s touto Zmluvou ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinnosti niektorou zo zmluvných strán, ani zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
	3. Akýkoľvek zánik Zmluvy nemá vplyv na plnenie povinností, z obsahu a účelu ktorých vyplýva, že majú byť plnené aj po zániku Zmluvy.
1. **Poistenie a ochrana zdravia pri práci**
	1. Zhotoviteľ je povinný uzavrieť a udržiavať v platnosti poistnú zmluvu na poistenie zodpovednosti za škodu spôsobenú na živote, zdraví a majetku Objednávateľa a tretích osôb, ktorá bude spôsobená prevádzkovou činnosťou Zhotoviteľa, minimálne vo výške Ceny za Dielo.
	2. Poistná zmluva podľa bodu 15.1 tohto článku Zmluvy musí kryť všetky škody alebo straty vzniknuté Objednávateľovi alebo 3. osobám odo dňa začatia prác na stavenisku až do ukončenia odovzdávacieho a preberacieho konania Diela, ako aj zodpovednosť Zhotoviteľa počas záručnej doby, za stratu alebo škodu spôsobenú Zhotoviteľom počas plnenia akýchkoľvek záväzkov podľa tejto Zmluvy vrátane odstraňovania vád, ktoré sa na Diele prejavia v záručnej dobe.
	3. Zhotoviteľ je povinný zabezpečiť Dielo proti krádeži a poškodeniu.
	4. Zhotoviteľ je povinný uzatvoriť poistnú zmluvu tak, aby zodpovedala požiadavkám pre poistenie predmetu projektu definovaným v Zmluve o poskytnutí nenávratného finančného príspevku, ktorú má uzatvorenú Objednávateľ na spolufinancovanie Diela.
	5. Ak nastane akákoľvek strata alebo poškodenie Diela alebo akejkoľvek jeho časti, materiálov alebo zariadení počas obdobia, v ktorom je Zhotoviteľ povinný sa o ne starať, a to z akýchkoľvek dôvodov, je Zhotoviteľ povinný na vlastné náklady nahradiť takúto škodu tak, aby Dielo vyhovovalo v každom ohľade ustanoveniam tejto Zmluvy.
	6. Zhotoviteľ je povinný odškodniť Objednávateľa za všetky škody a nároky súvisiace so stratou alebo poškodením akéhokoľvek majetku /iného než Dielo/, súvisiace s úmrtím alebo zranením akejkoľvek osoby, ku ktorým došlo následkom výstavby a dokončenia Diela a odstraňovania vád Diela a voči všetkým nárokom na náhradu škody, súdnym konaniam, nákladom, poplatkom a výdavkom, ktoré v súvislosti s tým vzniknú.
	7. Uzatvorenie poistnej zmluvy nezbavuje Zhotoviteľa povinnosti nahradiť Objednávateľovi celkovú škodu spôsobenú poistnou udalosťou na Diele alebo iných veciach, ak príslušná poisťovňa poskytne poistné plnenie, ktoré nekryje spôsobenú škodu vo výške preukázateľne vynaložených nákladov na navrátenie Diela alebo iných vecí do pôvodného stavu, alebo poistné plnenie neposkytne vôbec.
	8. Zhotoviteľ je povinný predložiť Objednávateľovi platnú poistnú zmluvu a doklady o úhrade poistného najneskôr ku dňu prevzatia staveniska. Ak Zhotoviteľ v danom termíne takúto poistnú zmluvu neuzatvorí, Objednávateľ je oprávnený odstúpiť od Zmluvy.
	9. Ak Zhotoviteľ nedodrží podmienky stanovené poistnou zmluvou uzatvorenou v súlade s touto Zmluvou, musí odškodniť Objednávateľa za všetky škody a nároky, ktoré mu vzniknú následkom nedodržania týchto podmienok.
	10. Bezpečnosť a ochrana zdravia pri práci (ďalej aj „BOZP“):
		1. Zhotoviteľ sa zaväzuje:
	* dodržiavať bezpečnostné, hygienické, požiarne a ekologické predpisy na pracovisku,
	* vybaviť seba a svojich pracovníkov osobnými ochrannými prostriedkami podľa profesií, činností a rizík na pracovisku Objednávateľa,
	* minimalizovať negatívne vplyvy stavebnej činnosti na okolie stavby, najmä hlučnosť, prašnosť, emisie a imisie exhalátov zo spaľovacích motorov.
		1. Zhotoviteľ je povinný upozorniť Objednávateľa na všetky okolnosti, ktoré by mohli viesť pri jeho činnosti na pracovisku k ohrozeniu života a zdravia pracovníkov Objednávateľa alebo ďalších osôb, a ktoré by pri jeho činnosti mohli viesť k ohrozeniu prevádzky alebo bezpečnostného stavu technických zariadení a objektov.
		2. Zhotoviteľ si je vedomý, že podľa ustanovenia § 421a Občianskeho zákonníka zodpovedá aj za škodu spôsobenú okolnosťami, ktoré majú pôvod v povahe prístroja alebo inej veci, ktorá bola použitá pri plnení záväzku a tejto zodpovednosti sa nemôže zbaviť.
	1. Zhotoviteľ zodpovedá v plnom rozsahu za dodržiavanie pracovnoprávnych predpisov a s nimi súvisiacich predpisov, najmä Zákonníka práce, zákona o zamestnanosti a právnych predpisov upravujúcich zamestnávanie cudzincov a osôb bez štátnej príslušnosti.
2. **Riešenie sporov**
	1. Spory zmluvných strán neoprávňujú Zhotoviteľa zastaviť práce.
	2. Pri rôznosti názorov na vlastnosti hmôt a stavebných dielcov, pre ktoré platia všeobecné záväzné skúšobné postupy a na prípustnosť a spoľahlivosť prístrojov, ktoré sa použili pri skúškach, prípadne metód, môže si každá strana dať vykonať materiálno-technické preskúšanie štátnym alebo štátom uznávaným skúšobným miestom pre skúšky materiálov. Výsledky týchto skúšok sú záväzné. Náklady na skúšky znáša strana, ktorá spor prehrala.
	3. V prípade sporných vecí, ktoré nebude možné riešiť dohodou zmluvných strán, požiada jedna zo zmluvných strán o rozhodnutie súd.
	4. Zmluvný vzťah sa bude riadiť právnym poriadkom platným na území SR. Spory bude rozhodovať príslušný súd SR, a to v jazyku slovenskom. Záväzný je slovenský výklad dokumentov a Zmluvy.
3. **Záverečné ustanovenia**
	1. Jednotlivé ustanovenia Zmluvy môžu byť menené, dopĺňané, resp. zrušené iba písomnou formou po dohode zmluvných strán v dodatku, ktorý bude tvoriť neoddeliteľnú súčasť Zmluvy. Výnimkou sú zmeny identifikačných údajov zmluvných strán v čl. 1 Zmluvy a zmeny osôb uvedených v bode 6.5 a 6.6 tejto Zmluvy, ktoré sú si zmluvné strany povinné písomne oznámiť bez nutnosti vyhotoviť dodatok k Zmluve. Každý dodatok k Zmluve podlieha predchádzajúcemu schváleniu zo strany Slovenskej inovačnej a energetickej agentúry ako Sprostredkovateľského orgánu pre operačný program Kvalita životného prostredia, pričom osobitné schválenie si vyžaduje návrh dodatku k Zmluve a následne podpísaný platný dodatok k Zmluve.
	2. Zmluva nadobúda platnosť a účinnosť dňom jej podpísania obidvomi zmluvnými stranami.
	3. Objednávateľ si vyhradzuje právo uplatniť odkladaciu podmienku nadobudnutia účinnosti Zmluvy, ktorou je schválenie verejného obstarávania zo strany SIEA ako Sprostredkovateľského orgánu pre Operačný program Kvalita životného prostredia, pričom za deň schválenia sa považuje deň doručenia správy z kontroly verejného obstarávania Objednávateľovi, ktorá obsahuje výrok o schválení výdavkov zo Zmluvy na financovanie zo Zmluvy na financovanie z Operačného programu Kvalita životného prostredia alebo výrok s ekvivalentným významom. Zároveň je účinnosť naviazaná na zverejnenie Zmluvy na webovom sídle objednávateľa. Obe podmienky musia byť splnené súčasne, pričom platí, že Zmluva nadobudne účinnosť až po splnení obidvoch odkladacích podmienok.
	4. Zhotoviteľ je povinný strpieť výkon kontroly/auditu/overovania súvisiaceho s dodávaným tovarom, prácami a službami kedykoľvek počas platnosti a účinnosti Zmluvy o poskytnutí nenávratného finančného príspevku, ktorú má Objednávateľ uzatvorenú s Poskytovateľom príspevku, a to oprávnenými osobami, a poskytnúť im všetku potrebnú súčinnosť. Oprávnené osoby na výkon kontroly/auditu/overovania sú:
4. Poskytovateľ, s ktorým mám Objednávateľ uzatvorenú Zmluvu o poskytnutí nenávratného finančného príspevku a ním poverené osoby,
5. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
6. Najvyšší kontr.úrad SR, Úrad vládneho auditu, Certifikačný orgán a nimi poverené osoby,
7. Orgán auditu, jeho spolupracujúce orgány a osoby poverené na výkon kontroly/auditu,
8. Splnomocnení zástupcovia Európskej komisie a Európskeho dvora audítorov,
9. Orgán zabezpečujúci ochranu finančných záujmov ES,
10. Osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktmi ES.
	1. Ostatné právne vzťahy výslovne Zmluvou neupravené sa riadia ustanoveniami Obchodného zákonníka a všeobecne záväzných právnych predpisov SR.
	2. Táto zmluva je vyhotovená v štyroch rovnopisoch, z ktorých tri si ponecháva Objednávateľ a jeden Zhotoviteľ.
	3. Neoddeliteľnou súčasťou tejto Zmluvy sú prílohy:

Príloha č. 1 – Ocenený výkaz-výmer

Príloha č. 2 – Zoznam subdodávateľov

* 1. Zmluvné strany vyhlasujú, že obsah Zmluvy im je známy, plne s ním súhlasia a preto Zmluvu na znak bezvýhradného súhlasu s celým jej textom podpisujú.

V .................................... dňa V ................................ dňa

 **Objednávateľ Zhotoviteľ**